รัฐมนตรีประจำสำนักนายกรัฐมนตรี เปิดเผยทุกวัดให้ความร่วมมือรับประกอบพิธีฌาปนกิจศพผู้เสียชีวิตจากโรคโควิด-19 ขอญาติเข้าใจ ต้องเผาศพภายใน 1 วัน
นายอนุชา นาคาศัย รัฐมนตรีประจำสำนักนายกรัฐมนตรี สั่งการไปยังสำนักงานพระพุทธศาสนาแห่งชาติ ดำเนินการประสาน สร้างความเข้าใจที่ถูกต้องและขอความร่วมมือวัดทั่วประเทศ อย่าปฏิเสธการประกอบพิธีฌาปนกิจศพผู้เสียชีวิตจากโรคโควิด-19 แต่ขอให้ใช้ความระมัดระวังเป็นกรณีพิเศษในการดำเนินการฌาปนกิจศพ โดยให้ประสานกับสาธารณสุขพื้นที่ เพื่อปฏิบัติตามมาตรการป้องกันการแพร่ระบาดอย่างเคร่งครัดและถูกวิธี และต้องสร้างความเข้าใจกับญาติ เกี่ยวกับการประกอบพิธีฌาปนกิจนั้นต้องกระทำทันที ไม่ให้มีการจัดสวดอภิธรรมศพเป็นระยะเวลานานรัฐมนตรีประจำสำนักนายกรัฐมนตรี ยังเปิดเผยว่า จากรายงานจากสำนักงานพระพุทธศาสนาแห่งชาติ วัดหลายแห่งทั่วประเทศให้ความร่วมมือรับศพผู้ป่วยโควิด-19 มาประกอบพิธีฌาปนกิจแล้วจำนวน 21 ราย โดยส่วนมากอยู่ในพื้นที่กรุงเทพมหานคร 10 ราย และกระจายตามจังหวัดต่างๆ ที่พบผู้เสียชีวิตจากการติดเชื้อ โดยการลำเลียงศพจากสถานพยาบาลมายังวัดต้องเป็นไปตามมาตรการป้องกันโรคของกระทรวงสาธารณสุข เจ้าหน้าที่ต้องสวมใส่ชุดป้องกันการติดเชื้อ หรือชุด PPE การบรรจุศพลงใส่โลง ต้องมีการบรรจุใส่ซิปล็อก พ่นน้ำยาฆ่าเชื้อขอให้ญาติผู้เสียชีวิตเข้าใจถึงความจำเป็นในการประกอบพิธีฌาปนกิจศพผู้ป่วยโควิด-19 โดยต้องกระทำการเผาทันทีภายหลังเสียชีวิตไม่เกิน 1 วัน เพราะไม่ได้ฉีดยารักษาสภาพศพ โดยผู้ร่วมพิธีฌาปนกิจ ให้มีเฉพาะญาติพี่น้องที่ใกล้ชิด เท่าที่จำเป็นเพื่อป้องกันการแพร่กระจายของเชื้อที่อาจเกิดขึ้นในชุมชนใกล้เคียง